碧桃
作者：舒岳祥
朝代：宋

paragraphs: 碧桃本是僊人花，僊人花裏飯胡麻。
初來此樹向誰得，翠眉嬋娟萼綠華。
世間俗桃千百數，溪谷往往蒸成霞。
紛紛見此欲羞死，亂紅吹落污窗紗。
陳宮露唾天水碧，粉黛欲學爭咨嗟。
豈知僊妃作狡獪，挼花染汁便爾嘉。
瑶池蟠桃即此種，花飛不肯污泥沙。
實成唯許方朔喫，時時還戲王母家。